[{"text_idx": "#000000", "text": "10 Tenerife reisi sihtkohta, mida ku\u0308lastada"}, {"text_idx": "#000001", "text": "Puerto de la Cruzis ja Santa Cruz de Tenerifes leidub juba omaette 10 kohta, mida ku\u0308lastada, misto\u0303ttu on see sissekanne kasulikum neile, kes tahavad autot rentides hoida suurlinnadest eemale ja mo\u0308o\u0308da saart iseseisvalt ringi so\u0303ita. Nimekirjast ja\u0308id va\u0308lja populaarsed turismiatraktsioonid nagu Siami veepark oma ko\u0303iksuguste lo\u0303bustustega, Loro Parque oma loomade ja mo\u0303o\u0303kvaalaetendustega, Playa del Duque oma va\u0308ikse ranna, ent suurte lainetega, Los Christianos oma vahva o\u0308o\u0308elu ning randadega ja ka paljud teised va\u0308iksemad kohad, mida ma veel avastada pole suutnud."}, {"text_idx": "#000003", "text": "Anaga piirkond saare kirde osas ja\u0308ttis mulle ko\u0303ige kustumatuma mulje. Mo\u0308o\u0308da"}, {"text_idx": "#000004", "text": "ma\u0308eku\u0308lgi u\u0308les roomavad kurvilised teed vo\u0303ivad ju olla tu\u0308u\u0308tud autojuhtidele ja eriti veoauto- ning bussijuhtidele, aga mootorratturitele on see soovide ta\u0308itumine. Tulles Santa Cruzi ja San Andresi poolt ning jo\u0303udes lo\u0303puks u\u0308les ma\u0308kke, avaneb meeli-lummav vaade, mida tahaksin vaadata nii pa\u0308ikseto\u0303usul kui ka -loojangul, kuid kuna elasime Anagast diagonaalis nii kaugel kui vo\u0303imalik ning pa\u0308evad olid ta\u0308is tegevusi, siis polnud see vo\u0303imalik. Aga nagu Mehhiko vanaso\u0303na u\u0308tleb: \u201cMaybe next time?!\u201c"}, {"text_idx": "#000005", "text": "Edasi so\u0303ites kaob ku\u0308ll see imeline vaade ookeanile, kuid see asendub mu\u0308stiliste metsadega, mis ma\u0308gesid katavad. Kuna teed on kitsad, siis suvalisse kohta parkimine pole alati parim plaan, kuid sellele vaatamata on na\u0308ha, kuidas autod siin-seal tee a\u0308a\u0308res pargivad ning inimesed rahvusparki avastama la\u0308hevad. Lisaks sellele on ma\u0308giteedel ka suuremad vaateplatvormid ning restoranid, kus kere kinnitada. Aeg-ajalt ja\u0308a\u0308vad silma ka kohalike elanike majad, kes sinna justkui a\u0308ra eksinud on. See aga lisab ma\u0308eoru-vaadetele maalilisust ning toob arusaama, et inimene on va\u0308ike emakese looduse ko\u0303rval."}, {"text_idx": "#000006", "text": "Anaga peamisest vaateplatvormist edasi po\u0303hja poole so\u0303ites ja\u0308tkuvad kaunid vaated ookeanile, ma\u0308eorgudele ja ku\u0308ladele. Tee viib lo\u0303puks va\u0308lja randa, kus ka teisipa\u0308eva lo\u0303unal leidub ku\u0308mmekond pa\u0308ikest ja merd nautivat inimest. Asukohaks on Benijo, kus on hea vo\u0303imalus va\u0308rsketest mereandidest ko\u0303ht ta\u0308is su\u0308u\u0308a ning kus Sangria asemel pakutakse restorani enda valmistatud veini. Hinnad on mo\u0303istlikud, eriti kui arvestada restorani va\u0308literassilt avanevat vaadet."}, {"text_idx": "#000007", "text": "Santa Cruzi ja Los Gigantese vahele ja\u0308a\u0308va va\u0308ikelinna peamine atraktsioon on Candelaria basiilika koos selle esise platsiga, mida a\u0308a\u0308ristavad u\u0308heksa u\u0308rgse Tenerife kuninga kujud. Samuti on vahva jalutada peata\u0308naval, kust leiab erinevaid huvitavaid poekesi ning mini-restorane, millest o\u0303hkub midagi hispaanialikku. Kui la\u0308heb o\u0303nneks, vo\u0303ite linna sattuda ajal, kui seal toimub suur iga-aastane festival."}, {"text_idx": "#000008", "text": "Garachico on oma va\u0308iksuse kohta va\u0308ga mitmeku\u0308lgne. Sealt leiab looduslikud kaljusopid, millest on saanud kohalikele ujumisbasseinid. Kahjuks tuulise ilmaga sinna ei lubata, misto\u0303ttu ja\u0308i mul nende ku\u0308lastus a\u0308ra. Neile, kes ujuma minna ei taha, on vo\u0303imalik restoranide va\u0308literrassidel su\u0308u\u0308es/juues vaadata, kuidas teised seda loodusime naudivad. Leides endale mo\u0303ne mitte-tasulise parkimiskoha, on vo\u0303imalik minna Garachico vanalinna uudistama. Kitsad ta\u0308navad, ta\u0308is toretsevaid maju ning vahvaid kirikuhooneid, mille taustal paistavad ma\u0308ed, kust kaudu linna u\u0308ldse pa\u0308a\u0308seb. Sealt u\u0308lalt avaneb va\u0308rviku\u0308llas vaade sellele va\u0308iksele linnale. Oleks nii palju va\u0308rvirohkust ka mujal..."}, {"text_idx": "#000009", "text": "Saare loodenurga salapaik \u2013 vo\u0303i va\u0308hemalt nii ma arvasin. Eelto\u0308o\u0308d tehes lugesin, et tegemist on peaaegu maha ja\u0308etud kohaga, kus naljalt inimesi ei satu. Reaalsuses oli parkimiskoha leidmisega raskuseid, sest ko\u0303ik kohad olid autosid ta\u0308is. Samas, eks ilmselt ole ajastuse ku\u0308simus ning a\u0308ra tasuks ka\u0308ia hommikusel ajal. Tuletorn oli tol ajal suletud, ent pa\u0308ikest vo\u0303tta saime ikkagi ning natukene ringi jalutatud ja kohaga tutvutud. Los Gigantese kaljud kumasid kauguses, kui ja\u0308lgisime kohalikke kalamehi, kes proovisid kaljuku\u0308ngaste otsas oma o\u0303nne. Vo\u0303ib-olla to\u0303ime meie halba o\u0303nne, sest selle aja jooksul nad ku\u0308ll u\u0308htegi kala ka\u0308tte ei saanud."}, {"text_idx": "#000010", "text": "Kui tervet saart katab vulkaaniline liiv, mis on oma olemuselt tumedam, siis San Andresi on Aafrikast toodud kollast liiva. Vo\u0303ta nu\u0308u\u0308d na\u0308pust, kas turistidele vo\u0303i kohalikele inimestele. Tihti on Tenerifel vaid va\u0308iksed rannaribad, mis asuvad kaljunukkide vahel, kuid mitte Playa de Las Teresitasel \u2013 siin on liivariba piisavalt. Kui merest ja pa\u0308evitamisest villand saab, vo\u0303ib vo\u0303tta linna a\u0308a\u0308rest endale mo\u0303ne huvitava maitsega ja\u0308a\u0308tise ning so\u0303ita autoga veidi ko\u0303rgemale, kus asub vaateplatvorm, millelt avaneb suurepa\u0308rane vaade rannale. Mina sattusin sinna kordadel, kui seal polnud palju rahvast, erinevalt la\u0308a\u0308neranniku mereribadest, kus vaba koha leidmine pole ko\u0303ige lihtsam."}, {"text_idx": "#000011", "text": "Surfarite, noorte ja vagabundide meelispaik. Vaatamata sellele, et surfitunde pakutakse ka majutuspiirkondade la\u0308hedal rannas, teatakse El Medanot just surfipealinnana. Siin asub surfikool ja rand on paksult ta\u0308is nii noori kui vanu surfi-huvilisi ka tuulevaiksema ilma korral. Kes surfist ei hooli, saab pa\u0308ikest vo\u0303tta surfarite-vabas rannas vo\u0303i otsida gurmee-elamusi erinevatest restoranidest-kohvikutest, mis merest just va\u0308ga kaugel ei asu. Samuti leiab siit ka vahvaid poode, kust osta endale huvitavaid meeneid, mis pole ainult ku\u0308lmkapimagnetid ja vo\u0303tmehoidjad."}, {"text_idx": "#000012", "text": "Anaga rahvuspargi teedega sarnased kitsad kurvilised teed iseloomustavad teekonda ka Masca oru juurde. Siin jagunevad inimesed kolmeks \u2013 u\u0308les ma\u0308etipule restorani vaadet nautima ja\u0308a\u0308vad inimesed, veidi virgemad inimesed, kes matkavad loodusraja lo\u0303ppu mere a\u0308a\u0308rde, kus laev nad o\u0308o\u0308bimispaikadesse tagasi viib, ja ko\u0303ige virgemad inimesed, kes matkavad alla mere a\u0308a\u0308rde ja seeja\u0308rel tagasi u\u0308les, et teekonda ja\u0308tkata. Pa\u0308rast pikemat autos loksumist on va\u0308ike retk kindlasti tervitatav, kuid ka pa\u0308ikseloojangu vaatamine vo\u0303tab suu lihtsalt lahti."}, {"text_idx": "#000013", "text": "Kui ennast saare la\u0308a\u0308ne ku\u0308ljel o\u0308o\u0308bimispaikadest randa vedada, vo\u0303ib kauguses na\u0308ha uhkelt merest ko\u0303rguvaid kaljuku\u0308nkaid, mille ko\u0303rguseks merepinnast on 500-800m. Eriti kaunis on vaatepilt kerge hommiku- vo\u0303i o\u0303htuuduga. Julgemad ja usinamad saavad kaljudele mo\u0308o\u0308da vulkaanilisest kivist kaljumoodustusi, mille vastu meri peksab, ka no\u0303ks la\u0308hemale jalutada. Siit-sealt vo\u0303ib leida lainete poolt uuristatud huvitavaid koopaid, mis vastavalt to\u0303usule-mo\u0303o\u0303nale ta\u0308ituvad vo\u0303i tu\u0308hjenevad, luues eri aegadel eriilmelisema vaatepildi. Suurte lainetega on vaatepilt eriti vo\u0303imas, kuna lained paiskuvad ko\u0303rgele o\u0303hku ja ta\u0308idavad tihti kogu silmapiiri. Istudes kaljusel merekaldal vo\u0303ib ja\u0308a\u0308dagi ennastunustavalt lainete ja kaljude kohtumist vaatama."}, {"text_idx": "#000014", "text": "Kindlasti u\u0308ks Tenerife kuulsaimaid turismikohti on El Teide vulkaan, milleni viiv tee on juba po\u0303nev vaatema\u0308ng, eriti kui seda la\u0308bida na\u0308iteks mootorratta vo\u0303i ilma katuseta autoga. Kuumaastiku meenutab vulkaaniline maapind, mida katavad korrapa\u0308ratud kivid ja ku\u0308nkad. Linnalegendid ra\u0308a\u0308givad, et Star Warsi mingeid osasid on just seal kandis filmitud, kuid tundub, et need ongi vaid legendid."}, {"text_idx": "#000015", "text": "El Teide\u2019t vo\u0303ib vaadata kaugemalt vo\u0303i so\u0303ita tipule la\u0308hemale nautima vaadet ning meeldivat jahedat o\u0303hustikku (lund vo\u0303ib leida aasta-ringselt). Seeto\u0303ttu tasub kaasa haarata soojemad riided. Vaade on uhke, aga et seda rohkem nautida, tasuks sinna minna hommikupoolikul, kui on liikvel va\u0308hem inimesi. O\u0303htuti ei pruugi turistihordid va\u0308heneda, sest mitmed reisifirmad pakuvad vo\u0303imalust nautida vulkaani vaateplatvormil pa\u0308ikseloojangut."}, {"text_idx": "#000017", "text": "Kes tahab veel lisaks minu soovitustele Tenerife reisi muljeid lugeda mo\u0303ne teise inimese silmade la\u0308bi, siis seda saab teha Ja\u0308a\u0308tise Jo\u0303ehobu Reisiblogist."}, {"text_idx": "#000018", "text": "Millised on Sinu lemmik-kohad Tenerifel? Milliseid so\u0308o\u0308gikohti ja vaatamisva\u0308a\u0308rsuseid soovitaksid? Millised kohad ja\u0308id mul nimekirjast va\u0308lja, aga mis oleksid kindlasti va\u0308a\u0308rt ku\u0308lastamist?"}]